कियेभ , 1 मार्चःभारतनि आइजो रेसलार भिनेश फगातआ करना भाइरास महामारिनि जाउनाव गोलाव सम गेलेनायनिफ्राय गोजानाव थानो गोनां जादोंमोन । नाथाय बावैसोनि उनाव इउक्रेनियान रेसलार्स एबा कोसेज मेम'रिएल टुर्नामेन्टआव बाहागो लानानै गावनि गेलेनायखौ जागायफिनो । रेसलार भिनेश फगातआ मैया 53 कि : ग्राः लिरथाइनि बाहागोआव गेलेनानै 2017 माइथायनि वर्ल्ड सेम्पियन भानेसा कालादजिंस्कीखौ फेजेन्नानै सना मेडेल देरहानानै बिमुं देरहायो । वर्ल्ड रेंकिंआव थामथि नम्बरनि सिरिआव थानाय भारतयारि आइजो पालवानखौ 7 थि नम्बरआव थानाय बेलारुसनि गेलेगिरिआ गोखों बादायनाय होयोब्लाबो 10.8 जों सिगांनानै मेचखौ देरहानो हायो । फगातआ जागायनायावनो आग्दा आथिंजों गाग्लोबनानै 4.0 पइन्टजों सिगांनानै थानो हादोंमोन । बेनि उनाव किलादजिंस्कीआ गोख्रों गेलेफिन्नानै स्करखौ 4.4 खालामनानै ड्र लाखिनो हायो । ब्रेकनि 10 सेकेन्ड सिगां भिनेशआ मोननै पइन्ट बुथुमबावनो हानानै स्करखौ 6.4 खालामनानै देरहानो हायो । बेनि उनावबो कालादजिंस्कीआ 4 पइन्ट लानानै आरोबाव स्करखौ 10.8 खालामनो हायो । नाथाय मेचखौ भारतयारि रेसलार फगातआनो देरहानो हायो । मख'नो गोनांदि , 2020 माइथायाव करना भाइरास साग्लोबनायनि जाउनाव बे गेलेमुखौ दोन्थ'नायनि उनाव भिनेशनि बे मेचआनो गिबि बादायनायमोन । बेनि गेजेरजोंनो भिनेश फगातआ टकिय अलिम्पिकनि थाखाय क्वालिफाइ जायो आरो बिथाङानो सासेल' भारतयारि आइजो रेसलार । 
आगु वर्ल्ड सेम्पियनखौ फेजेन्नानै रेसलिंआव सना मेडेल देरहाबाय भिनेश फगातआ